Safet Sušić

Safet Sušić Pape (rođen 13. aprila 1955) bosanskohercegovački je nogometaš i trener.

 Karijera 
Karijeru je započeo u Krivaji iz rodnog mjesta Zavidovići, gdje je sa 16 godina počeo igrati u prvom timu. Sezonu 1972/73 počeo je kao igrač FK Sarajeva iz Sarajeva, prvo kao junior da bi 3. augusta 1973. debitovao u prvoj postavi seniora. U sljedećih desetak godina, i 350 odigranih utakmica, Safet je za tim sa Koševa postigao oko 250 golova.

Za reprezentaciju SFRJ Sušić je debitovao 5. oktobra 1977. u Budimpešti protiv Mađarske i postigao 2 gola. Na sljedećoj utakmici, protiv Rumunije u Bukureštu, postiže prvi hattrick, to jest tri gola na utakmici. Slijedi još jedan protiv Italije u Zagrebu u junu 1978, te još jedan protiv tadašnjih svijetskih prvaka Argentine dva mjeseca poslije u Beogradu. Takav debi u reprezentaciji bio je naročito uspješan. Ukupno, Safet Sušić je odigrao 51 utakmicu i postigao 21 pogodak za reprezentaciju bivše Jugoslavije u periodu između 1977. i 1990. godine. Godine 1979. Safet Sušić je izabran za najboljeg sportistu Bosne i Hercegovine i za najboljeg fudbalera Jugoslavije. Godine 1981. dobija Šestoaprilsku nagradu grada Sarajeva.

Nakon sjanih izdanja u nacionalnom dresu i FK Sarajevo, te nakon što je ispunio zakonsku normu od 28 godina starosti potrebnu za odlazak u inostranstvo, Sušić je postao tražen od evropskih klubova. Posao sa Interom je već bio dogovoren i Sušić je potpisao predugovor; međutim, umiješao se Torino sa boljom ponudom i nakon što je Sušić odlučio potpisati za Torino, Inter se žalio fudbalskom savezu Italije, a kao rezultat svega Sušić je dobio jednogodišnju suspenziju za dolazak u Italiju.

Početkom osamdesetih, 1982. prelazi u Paris Saint-Germain, gdje ostaje devet godina. I u timu iz glavnog grada Francuske, Sušić ostavlja veliki trag. Jedan je od najvećih fudbalera koji su igrali u klubu. Mnogi navijači PSG-a tvrde da je najbolji strani igrač svih vremena. Godine 1983. zvanično je proglašen za najboljeg stranog igrača u Francuskoj. Naime, PSG je klub osnovan u sedamdesetim godinama i u Sušićevom vremenu je postao veoma slavan i jak. Pored toga, nosilac je laskave titule najvećeg umjetnika sa loptom u historiji PSG-a. Godine 1983. osvojio je kup Francuske, a 1986. bio je šampion Francuske u dresu Parižana.

Fudbalsku karijeru je okončao 1992. sa 37 godina, igrajuću za francuski Red Star. Po njegovim riječima, jedina neispunjena želja u karijeri je bila da igra za Bosnu i Hercegovinu.

Nakon igračke karijere, Pape je počeo da radi kao trener. Trenirao je francuski Cannes, turski Istanbulspor, Konyaspor, Ankaragücü i klubove u Saudijskoj Arabiji. Pretposljednja trenerska destinacija mu je bio turski prvoligaš Rizespor.

Safetov stariji brat Sead Sušić, također je bio veoma talentovan fudbaler koji je oblačio reprezentativni dres.

Safet je 2000. povodom proslavljanja 50 godina UEFA-e, zvanično proglašen za najboljeg fudbalera Bosne i Hercegovine u posljednjih pola vijeka.

Susića je na sjednici Izvršnog odbora Nogometnog saveza BiH održanoj 29. decembra 2009. jednoglasno imenovao za novog selektora bosanskohercegovačke reprezentacije.

Nakon pobjede Nogometne reprezentacije Bosne i Hercegovine nad Litvanijom 15. oktobra 2013. godine i direktnog plasmana na Svjetsko prvenstvo u nogometu koje se održalo 2014. godine u Brazilu, Safet Sušić je postao prvi selektor koji je nogometnu reprezentaciju Bosne i Hercegovine odveo na neko veliko nogometno takmičenje.

Nakon loših rezultata u početku kvalifikacija za Evropsko prvenstvo 2016. Safet Sušić je smijenjen sa pozicije selektora.Sušić više nije selektor , akos.ba ; pristupljeno: 17. 11. 2014.

 Rekli su o Safetu Sušiću 

 Miroslav Ćiro Blažević: "Ćiro je trenirao svjetske igrače, ali je Safet Sušić neponovljiv, jedan i jedini. On je bio umjetnik!"
 Bogdan Tanjević: Na osnovu mog fudbalskog znanja, mogu kazati da je Safet Sušić Pape bio jedan od najtalentovanijih igrača na svijetu. Sjećam se, naprimjer, kada je na nekoliko utakmica reprezentacije tadašnje Jugoslavije postigao po tri gola. Njegov talenat se, zapravo, vidio sa kilometar. I njegov brat Sead bio je također izrazito talentovan fudbaler, ali je Safet za razliku od njega imao veću neophodnu samokontrolu. Safet Sušić je, jednostavno rečeno, vanserijski, veliki fudbalski as.Slobodna Bosna od 26.12.2002. godine
 Aleksandar Ristić: Mislim da se u Sarajevu i u Bosni i Hercegovini, nakon Asima Ferhatovića, nije rodio tako talentiran nogometaš kakav je Safet. Izuzetan igrač, ali i ljudska veličina, koji je svojom tehnikom i izrazito izraženom individualnošću obogaćivao svaki tim u kojem je ikada nastupao. On je rođen sa nečim čudesnim u sebi, to je u njemu bilo urođeno i to ga je i činilo velikim.
 Elvir Bolić: Za mene je to zaista najbolji nogometaš s naših prostora svih vremena. Dok sam bio dječak, bio mi je fudbalski idol, a poslije sam imao sreću da ga upoznam i lično i da vidim da je isto tako sjajna osoba, možda je bolji kao čovjek nego kao igrač. U svakom slučaju, za mene najbolji igrač svih vremena i izvanredna osoba koja sve koji ga poznaju zaista čini sretnim i ponosnim.
 Darko Pančev: Činilo mi se da bismo mi ostali igrači trebali plaćati da igramo u istoj ekipi sa Papetom. Bio je bogatstvo za svaki napad. Pasovi su bili nevjerovatni. Nekada bi me lopta pogodila a da je nisam bio svjestan. Fantastičan igrač."Legenda BiH otkrila zašto nije htjela doći u Zagreb!" , sportski.net.hr, učitano 25.10.2013.

 Uspjesi 

 Igrač 
 54 nastupa i 21 gol za Jugoslavensku fudbalsku reprezentaciju od 1977. do 1990. godine
 Šampion Francuske 1986. godine sa Paris Saint-Germain
 Drugo mjesto u šampionatu Francuske 1989. godine sa Paris Saint-Germain
 Pobjednik Kupa Francuske 1983. godine sa Paris Saint-Germain
 Finalista Kupa Francuske 1985. godine sa Paris Saint-Germain
 Drugo mjesto u šampionatu Jugoslavije 1980. godine sa ekipom Sarajeva
 Najbolji igrač i najbolji strijelac šampionata Jugoslavije u sezoni 1979/80 sa ekipom Sarajeva (17 golova)
 U listi 10 najboljih evropskih igrača 1979. godine prema najelitnijem fudbalskom časopisu France Football
 Izabran kao najbolji strani igrač u šampionatu Francuske 1983. godine
 Izabran kao najbolji igrač Bosne i Hercegovine u zadnjih 50 godina (UEFA Hall of Fame) u 2003. godini
 Izabran kao najbolji igrač u historiji Paris Saint-Germain prema najelitnijem fudbalskom časopisu France Football od 5. februara 2010. godine
 Izabran kao najbolji strani igrač koji je ikada igrao u šampionatu Francuske prema najelitnijem fudbalskom časopisu France Football od 28. augusta 2012. godine

 Trener 
 1995: Cannes – Kvalifikacije za UEFA Intertoto kup
 1997: İstanbulspor – Kvalifikacije za UEFA Intertoto kup
 1998: İstanbulspor – Kvalifikacije za Kup UEFA
 2001: Al Hilal Riyad – Drugo mjesto u šampionatu Saudijske Arabije
 2011: Bosna i Hercegovina – Baraž za Evropsko prvenstvo 2012. godine
 2013: Bosna i Hercegovina – Nacionalna ekipa kvalificirana za Svjetsko prvenstvo u nogometu u Brazilu 2014. godine
 2018: Akhisarspor – Osvojen Super Kup Turske

 Bosna i Hercegovina 
 Selektor Od Do           Safet Sušić29. 12. 2009.17. 11. 2014.49239178359+2446.94%1.562/6 Baraž za EURO 20121/6 za SP 2014

 Karijera 
mini|Sušić u dresu Paris Saint-Germaina, 1983.

Igračka karijera:
 1971–72: FK Krivaja Zavidovići (SFRJ) 
 1972–82: Sarajevo (SFRJ) 
 1982–91: Paris Saint-Germain (Francuska) 
 1991–92: Red Star (Francuska) 

Trenerska karijera:

 1994–95:  AS Cannes
 1996–98:  İstanbulspor
 2001–02:  Al Hilal
 2004–05:  Konyaspor
 2005–06:  Ankaragücü
 2006–06:  Çaykur Rizespor
 2007–08:  Çaykur Rizespor
 2008–09:  Ankaraspor
 2009–14: 
 2015–16:  Evian
 2017:  Alanyaspor
 2018:  Akhisarspor

 Nagrade 
 1981 – Šestoaprilska nagrada Grada Sarajeva

 Također pogledajte 
 Safet Sušić (knjiga)

 Reference 

 Vanjski linkovi 


 Safet Sušić  na UEFA.com

 Intervju sa Safetom Sušićem, serijal "Oni pobjeđuju", Al Jazeera Balkans, 24. 10. 2013.

Kategorija:Bosanskohercegovački nogometaši
Kategorija:Biografije, Zavidovići
Kategorija:Rođeni 1955.
Kategorija:Dobitnici Šestoaprilske nagrade
Kategorija:Jugoslavenski nogometaši
Kategorija:Bosanskohercegovački nogometni treneri
Kategorija:Igrači na Svjetskom prvenstvu u nogometu 1982.
Kategorija:Igrači na Evropskom prvenstvu u nogometu 1984.
Kategorija:Igrači na Svjetskom prvenstvu u nogometu 1990.
Kategorija:Nogometaši Sarajeva
Kategorija:Nogometaši PSG-a
Kategorija:Nogometaši Red Stara
Kategorija:Selektori nogometne reprezentacije Bosne i Hercegovine
Kategorija:Trener godine u Bosni i Hercegovini
Kategorija:Živi ljudi